stanford-oval/wikipedia huggingface dataset:
מכת פתע
עלילה

הסרט עוקב אחר הארי קלהאן (קלינט איסטווד), שוטר בסן פרנסיסקו הידוע בגישתו הישירה והאלימה כלפי צדק. הפעם, הארי יוצא להתמודד עם תיקים מורכבים הכוללים גל של מקרי רצח המבוצעים בנקמה. המקרה המרכזי בסרט מתמקד בדמותה של ג'ניפר ספנסר (סונדרה לוק), אומנית שהופכת לרוצחת סדרתית מתוך מניעים אישיים.
העלילה מתחילה כאשר ג'ניפר יוצאת למסע נקמה נגד קבוצת גברים שתקפו אותה ואת אחותה לפני מספר שנים, תוך שהיא מחסלת אותם בזה אחר זה. במקביל, הארי קלהאן, ששיטותיו ספגו ביקורת מצד המשטרה המקומית, נמצא תחת לחץ מהקולגות שלו והתקשורת בשל האלימות המוגזמת שבה הוא משתמש.
כאשר הארי קלהאן נשלח לעיירה קטנה כדי להירגע מעבודתו בסן פרנסיסקו, הוא מוצא את עצמו בתפקיד חוקר רצח בעקבות גל ההריגות של ג'ניפר. הוא מגלה שהקורבנות קשורים לפשע מיני קבוצתי שאירע שנים לפני כן, ובכך הוא מתקרב בהדרגה לחשיפת זהותה של ג'ניפר כרוצחת. עם זאת, קלהאן מתחיל לפתח הבנה ואמפתיה כלפי ג'ניפר, לאחר שהוא מגלה את הסיפור האישי שלה ואת הסיבות שבגינן היא בחרה לנקום.
במהלך הסרט, הארי נאלץ להתמודד לא רק עם חקירת מקרי הרצח אלא גם עם עבריינים ופושעים מאיימים שמנסים לחסל אותו. באחת מהסצנות הידועות בסרט, הארי משיב אש לפושעים שמנסים להתנקש בו, תוך שהוא משתמש באקדחו הנודע, המשמש כ"סמל מסחרי" של דמותו. הקרב הסופי בין הארי לבין הגורמים המעורבים בפשעי העבר מגיע לשיא דרמטי כאשר הוא נאלץ להכריע בין עשיית צדק לבין קבלת הסיבה לנקמתה של ג'ניפר.
בסופו של דבר, קלהאן מחליט להעניק לג'ניפר הזדמנות להימלט ולברוח מהצדק, מתוך הבנה של הנסיבות שהובילו אותה למעשים אלו. הסרט מסתיים כאשר קלהאן נותר לבדו, ממשיך בדרכו המיוחדת, במרדף מתמיד אחרי צדק אלים ואישי.
ביקורות

מכת פתע זכה להצלחה בקופות והפך לאחד מהסרטים הידועים ביותר בסדרת "הארי המזוהם". המבקרים שיבחו את איסטווד על משחקו, אך חלקם מתחו ביקורת על האלימות בסרט. ב-Rotten Tomatoes, הסרט קיבל ציון של 56%, וב-Metacritic ציון של 48 מתוך 100.
הערות שוליים

↑  Canby, Vincent (9 בדצמבר 1983). "Sudden Impact (1983) FILM: 'IMPACT,' WITH CLINT EASTWOOD". The New York Times. {{cite web}}:  (עזרה)
| --- | --- |
בקרת זהויות :  NLI: 987007406501405171  BnF: cb16462326x (data)  GND: 4549118-5  LCCN: no98057110  NKC: unn2008483349  SUDOC: 179305166  VIAF: 231641905   WorldCat (עם VIAF): 231641905
לורקסרין

|  שמות מסחריים בישראל |
| --- | --- |
 בלוויק
 נתונים כימיים
 כתיב כימי:  C11H14ClN
 מסה מולרית:  195.69 g·mol−1
 נתונים פרמוקוקינטיים
 מטבוליזם:  Hepatic (extensive)
 זמן מחצית חיים:  11 hours
 הפרשה:  Renal (92.3%), Faecal (2.2%)
 בטיחות
 מעמד חוקי:  US: Schedule IV / Withdrawn
 קטגוריית סיכון בהריון:  קטגוריית סיכון X 
 דרכי מתן:  אורלי
 מזהים
 קוד ATC:  A08AA11 
 מספר CAS:  616202-92-7
 PubChem:  11658860
 ChemSpider:  9833595
 
לורקסרין (שם מסחרי: Belviq) פותחה על ידי Arena Pharmaceuticals כתרופה להפחתה במשקל בקרב מטופלים הסובלים מהשמנת יתר. התרופה אושרה לשימוש בשנת 2012, אך הוסרה מהמדפים בארצות הברית בשנת 2020 כאשר התגלה שקיימת עליה בסיכון לפתח סרטן בקרב המשתמשים. התרופה מעודדת ירידה בתיאבון על ידי הפעלת רצפטור לסרטונין 5-HT2C המצוי בהיפותלמוס במוח ובעל תפקיד בוויסות תיאבון.
שימוש

לורקסרין שווקה כטבלית בשחרור מושהה לנטילה דרך הפה. לתרופה היו עלולות להיות השפעות ממכרות ולכן הנטילה הייתה צריכה להתבצע במינון וזמן מומלצים.
תופעות לוואי

לורקסרין יכול לגרום לתופעות לוואי קלות בניהן: עצירות, יובש בפה, עייפות, כאבי שרירים וגב, כאבי ראש, סחרחורות, חרדות, דחיפות במתן שתן, שיעולים, כאבי שיניים, הפרעות בראייה ויובש בעיניים. בנוסף קיימות תופעות לוואי חמורות יותר הדורשות התייעצות דחופה עם רופא, בניהן: הפרעות בקצב הלב, חום, בחילות והקאות, שלשול, התנפחות בגפיים, דיכאון, בלבול, הזיות, מחשבות אובדניות, זיקפה מעל 4 שעות הזעות ועוד. נמצא כי במינונים גבוהים לורקסרין יכול לגרום להזיות ולתלות פסיכיאטרית ולכן במאי 2013, סווג על ידי מנהל התרופות האמריקאי (DEA) כתרופה בדרגה IV. בשנת 2020 בארצות הברית התרופה ירדה מהמדפים.
מנגנון פעולה

לורקסרין הוא אגוניסט סלקטיבי לקולטן 5HT2C.קולטני 5HT2C הם רצפטורים לסרטונין הממוקמים כמעט אך ורק במוח. ניתן למצוא אותם במקלעת הכורואיד, קליפת המוח, ההיפוקמפוס, המוח הקטן, האמיגדלה, התלמוס וההיפותלמוס. לקולטנים אלה תפקיד חשוב בוויסות מצב רוח, חרדה ורעב. בדיקות in vitro של התרופה הוכיחו סלקטיביות טובה לקולטן זה. ההפעלה של קולטנים בהיפותלמוס אמורה להפעיל ייצור פרואופיומלנוקורטין (POMC). כתוצאה מכך תהיה הפרשה של alpha-melanocortin-stimulating hormone (alpha-MSH) אשר יגרום לירידה בתיאבון ועליה בתחושת השובע וכך מקדם ירידה במשקל השערה זו נתמכת על ידי ניסויים קליניים ומחקרים אחרים. אף על פי שמקובל לחשוב שקולטני 5HT2C עוזרים לווסת רק את התיאבון, הם גם משפרים את מצב הרוח וההפרשה האנדוקרינית.
היסטוריית אישורים

ב-22 בדצמבר 2009, הוגשה בקשה לתרופה חדשה (NDA) למנהל המזון והתרופות (FDA) בארצות הברית.
ב-16 בספטמבר 2010, פאנל מייעץ של ה-FDA הצביעו 9 מול 5 נגד אישור התרופה בהתבסס על חששות לגבי יעילות ובטיחות, במיוחד הממצאים של גידולים בבלוטות החלב של חולדות נקבות. ב-23 באוקטובר 2010, ה-FDA החליט שלא לאשר את התרופה בהתבסס על הנתונים הזמינים. זה לא היה רק מפני שלא ניתן היה לשלול את התכונות פרו סרטניות, אלא גם מפני שיעילות הירידה במשקל נחשבה "שולית".
ב-10 במאי 2012, לאחר סבב חדש של מחקרים שהוגש על ידי ארנה, פאנל של ה-FDA הצביע להמליץ על לורקסרין לשימוש עם הגבלות מסוימות ומעקב אחר חולים. ההגבלות כוללות חולים עם BMI של מעל 30, או עם BMI מעל 27 ותחלואה נלווית כמו לחץ דם גבוה או סוכרת מסוג 2.
ב-27 ביוני 2012, ה-FDA אישר את לורקסרין לשימוש במבוגרים עם אינדקס מסת גוף (BMI) של 30 או יותר (השמנת יתר), או מבוגרים עם BMI של 27 או יותר (עודף משקל) שהיה להם לפחות תחלואה אחת הקשורה למשקל. תחלואה כגון לחץ דם גבוה (יתר לחץ דם), סוכרת מסוג 2 או כולסטרול גבוה (דיסליפידמיה).
הבטיחות והיעילות של Belviq הוערכו בשלושה מחקרים אקראיים, מבוקרי פלצבו, שכללו כמעט 8,000 חולים שמנים ועודף משקל, עם וללא סוכרת מסוג 2, שטופלו במשך 52 עד 104 שבועות. כל המשתתפים קיבלו שינוי באורח החיים שהיה מורכב מדיאטה מופחתת קלוריות וייעוץ לפעילות גופנית. בהשוואה לפלצבו, טיפול ב-Belviq עד שנה אחת היה קשור לירידה ממוצעת במשקל שנעה בין 3 אחוזים ל-3.7 אחוזים.
כ-47 אחוז מהחולים ללא סוכרת מסוג 2 איבדו לפחות 5 אחוז ממשקל גופם בהשוואה לכ-23 אחוז מהחולים שטופלו בפלסבו.[4] באנשים עם סוכרת מסוג 2, כ-38% מהחולים שטופלו ב-Belviq ו-16% שטופלו בפלסבו איבדו לפחות 5% ממשקל גופם.[4] הטיפול ב-Belviq היה קשור לשינויים חיוביים במאזן הגליקמי באלה עם סוכרת מסוג 2.[4] על פי ההתוויה המאושרת ל-Belviq מומלץ להפסיק את התרופה בחולים שלא מצליחים לרדת 5 אחוז ממשקל גופם לאחר 12 שבועות של טיפול, מכיוון שסביר שמטופלים אלו לא ישיגו ירידה משמעותית קלינית במשקל עם המשך טיפול [4].
יצרן התרופה נדרש לערוך שישה מחקרים לאחר שיווק, כולל ניסוי קרדיווסקולרי ארוך טווח כדי להעריך את ההשפעה של Belviq על הסיכון לאירועי לב חמורים כגון התקף לב ושבץ מוחי.[4]
ב-15 ביולי 2016, גרסת ההפצה המורחבת של לורקסרין אושרה לשימוש בארצות הברית.
בינואר 2020, הודיע מינהל המזון והתרופות האמריקאי (FDA), כי ניסוי קליני הוכיח סיכון מוגבר לפיתוח סרטן בקרב נוטלי התרופה וביקש מהיצרן למשוך את התרופה מהשוק האמריקני. בעקבות זאת, חברת התרופות Eisai הסירה את התרופה מהשוק.
בישראל היקף השימוש בתרופה היה קצר ביחס לארצות הברית. בנוסף מעקב אחר דיווח תופעות הלוואי שלאחר שיווק התרופה בארצות הברית ובישראל בשנים האחרונות – אינו מצביע על סיכון מוגבר לסרטן. עם זאת "טבע ישראל" אשר משווקת את התרופה בארץ פנתה באופן מיידי, כמשנה זהירות, אל משרד הבריאות, על מנת שיורה על הפסקת השיווק של התרופה בארץ. עקב כך משרד הבריאות הורא על אספת התרופה מהשוק.
הערות שוליים

1 2 3  FDA approves Belviq to treat some overweight or obese adults, web.archive.org, ‏2012-10-01
1 2  Alpana P Shukla, Rekha B Kumar, Louis J Aronne, Lorcaserin Hcl for the treatment of obesity, Expert Opinion on Pharmacotherapy 16, 2015-11-02, עמ' 2531–2538 doi: 10.1517/14656566.2015.1096345
↑  Office of the Commissioner, Belviq, Belviq XR (lorcaserin) by Eisai: Drug Safety Communication - FDA Requests Withdrawal of Weight-Loss Drug, FDA, 2020-09-09
↑  Center for Drug Evaluation and Research, FDA requests the withdrawal of the weight-loss drug Belviq, Belviq XR (lorcaserin) from the market, FDA, 2020-02-13
↑  Megan R. Wilson, Reg Watch, The Hill, ‏2012-12-20 (באנגלית אמריקאית)
↑  Federal Register :: Request Access, unblock.federalregister.gov
1 2  Office of the Commissioner, FDA In Brief: FDA Requests Voluntary Withdrawal of Weight-Loss Medication After Clinical Trial Shows an Increased Occurrence of Cancer, FDA, 2020-02-13
↑  L. K. Heisler, L. Zhou, P. Bajwa, J. Hsu, L. H. Tecott, Serotonin 5-HT 2C receptors regulate anxiety-like behavior, Genes, Brain and Behavior 6, 2007-07, עמ' 491–496 doi: 10.1111/j.1601-183X.2007.00316.x
↑  Espacenet - Bibliographic data, worldwide.espacenet.com
↑  Espacenet - Bibliographic data, worldwide.espacenet.com
↑  Espacenet - Bibliographic data, worldwide.espacenet.com
↑  Ashley Gustafson, PharmD, Camille King, PharmD, and Jose A. Rey, PharmD, BCPP, Lorcaserin (Belviq)
↑  Serotonin 5-HT2C receptors, www.biopsychiatry.com
↑  Arena Pharmaceuticals Submits New Drug Application to FDA for Lorcaserin for Weight Management, Drugs.com (באנגלית)
↑  Pollack, Andrew (2010-09-17). "F.D.A. Panel Urges Denial of Diet Drug". The New York Times (באנגלית אמריקאית). ISSN 0362-4331. נבדק ב-2023-01-08.
↑  Andrew Pollack, F.D.A. Panel Rejects Diet Pill, Prescriptions Blog, ‏2010-09-16 (באנגלית)
↑  Arena Pharmaceuticals Inc, FDA Issues Complete Response Letter for Lorcaserin New Drug Application, www.prnewswire.com (באנגלית)
↑  Health & Diet, WebMD (באנגלית)
↑  Drug Approval Package: Brand Name (Generic Name) NDA #, www.accessdata.fda.gov
↑  Belviq XR (lorcaserin hydrochloride) extended-release tablets, www.accessdata.fda.gov (באנגלית)
↑  Center for Drug Evaluation and Research, Safety clinical trial shows possible increased risk of cancer with weight-loss medicine Belviq, Belviq XR (lorcaserin), FDA, 2020-02-13
↑  החזרה מהשוק של Belviq, באתר מכבי שירותי בריאות
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "לורקסרין".
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
לכידת גנים

לכידת גנים היא גישה בעלת תפוקה גבוהה המשמשת להציג מוטציות הכנסה על פני הגנום של האורגניזם.
השיטה

הלכידה מתבצעת עם וקטורים של לכידת גנים שהמרכיב העיקרי שלהם הוא קלטת לכידת גנים המורכבת מגן מדווח ללא פרומוטור ו/או סמן גנטי משתנה, ולצדו אתר חיתוך בקצה 3' במעלה הזרם (רצף SA) ורצף סיום שעתוק במורד הזרם (רצף של פוליאדנילציה; polyA).
כאשר מתרחשת החדירה לאינטרון השייך לגן המבוטא, קלטת מלכודת הגנים עוברת שעתוק מהפרומוטור האנדוגני של אותו גן בצורה של שעתוק מאוחה שבו האקסון (ים) במעלה הזרם של אתר ההחדרה נחתכים באותה מסגרת קריאה לגן הדווח/המרקר שנבחר. מכיוון שהשעתוק מסתיים מוקדם עקב אתר הפוליאדנילציה שהוחדר, התעתיק המעובד מקודד לרצף קצר וחסר תפקוד של החלבון התאי ושל הדווח או מרקר הנבחר. לפיכך, לכידות גנים משביתות ומדווחות בו-זמנית על ביטוי הגן הכלוא באתר ההחדרה, ומספקות תיוג DNA (רצף של לכידת גנים, GTST) לזיהוי מהיר של הגן המשובש.
הקונסורציום הבינלאומי של מלכודת גנים מרכז את הנתונים ומספק שורות תאים שעברו שינוי.
הערות שוליים

↑  Cobellis, G; Nicolaus, G;  et al. (2005). "Tagging genes with cassette-exchange sites". Nucleic Acids Res. 33 (4): e44. doi:10.1093/nar/gni045. PMC 552971. PMID 15741177.
↑  De-Zolt, S; Schnutgen, F;  et al. (2006). "High-throughput trapping of secretory pathway genes in mouse embryonic stem cells". Nucleic Acids Res. 34 (3): 25. doi:10.1093/nar/gnj026. PMC 1369290. PMID 16478711.
↑  "IGTC, International Gene Trap Consortium". www.genetrap.org. נבדק ב-2018-02-11.
לוקיוס מומיוס אכאיקוס

לוקיוס מוּמיוס אַכָאיקוּס (Lucius Mummius Achaicus, נולד ונפטר במאה ה-2 לפני הספירה), היה מדינאי ומצביא רומי, כובש קורינתוס ומחריבהּ בשנת 146 לפנה"ס, קנסור ב-142/1.
רקע וקריירה מוקדמת

אביו של לוקיוס מומיוס, ששמו אף הוא לוקיוס מומיוס, היה הראשון במשפחתו שנשׂא במשׂרה פוליטית או צבאית בכירה. בשנת 187 כהן כטריבון של הפלבס, והתעמת עם קאטו הזקן. בשנת 177 כהן כפראיטור באי סרדיניה.
לוקיוס מומיוס עצמו כהן כפראיטור בפרובינקיה היספניה אולטריור (אנ') (ספרד המרוחקת יותר), לשם נשלח כדי לדכא מרד שפרץ בקרב הלוסיטאנים. זמן קצר לאחר הגיעו לפרובינקיה פגש בשׂדה הקרב את הצבא היריב והניס אותו, אבל הוכה לאחור בזמן רדיפה חסרת סדר. לאחר כישלון ראשון זה עבר לנקוט זהירות רבה יותר, לכד קבוצות מורדים קטנות, ולבסוף התעמת גם עם צבא גדול והכה אותו. בתום שנת כהונתו חזר לרומא וחגג טריוּמף. למרות זאת, מרד הלוסיטאנים (אנ') לא דוכא סופית, והמשיך לתסוס עוד מספר שנים לאחר מכן.
קונסולאט ביוון

מומיוס נבחר לקונסולאט של שנת 146 בצותא עם גנאיוס קורנליוס לנטולוס (אנ'), ובכך היה לראשון במשפחתו שהגיעה למשׂרה זו, נובוס הומו בעגה הפוליטית של רומא. במסגרת תפקידו קבל את הפיקוד על הצבא הרומי במלחמתו כנגד צבא הליגה האכאית. אחיו סְפּוּריוּס יצא עמו ליוון כלגאטוס. בקרב קורינתוס הביס ללא תנאי את הצבא שמולו, וכבש את העיר עצמה. כיבוש העיר לווה בטבח המוני, ושארית אוכלוסייתה נמכרה לעבדות. העיר נבזזה, ולאחר הגעת חבר-העשׂרה מרומא (אחד מהם היה אביו), נהרסה העיר בצו הסנאט. בשל הישׂגיו זכה לכינוי (Cognomen) אכאיקוס (Achaicus), על שם האויב שהביס. הוא היה האדם החדש הראשון שזכה לכינוי באופן זה.
עם סיום תפקידו קבל מומיוס סמכות פּרוֹקוֹנסוּלארית מן הסנאט כדי לארגן מחדש את הפרובינקיה. במשׂימה זו סייע לו ההיסטוריון היווני פוליביוס, אזרח הליגה האכאית המובסת. משהשלים את מלאכתו יצא לסיור ברחבי יוון, ובמהלכו הציב כתובות במספר מקדשים, וזכה לכבוד בערים שונות, בין השאר באולימפיה:
Ἡ πόλις ἡ τῶν Ἠλείων Λεύκιον Μόμμιον Λευκίου στρατηγὸν / ὕπατον Ῥωμαίων ἀρετῆς ἕνεκεν καὶ εὐεργεσίας ἧς ἔχων / διατελεῖ εἴς τε αὐτὴν καὶ τοὺς ἄλλους Ἕλληνας.
הפוליס של האלאים לכבוד לוקיוס מומיוס, המצביא הקונסול של הרומאים, בשל הגבורה שהפגין והמעשׂים הנאים אשר עשׂה כלפי העיר וכלפי היוונים כולם.
מומיוס ברומא

אחרי שובו לרומא, כנראה בשלהי 145, חגג מומיוס שוב טריומף, הפעם על אכיה ועל קורינתוס. לפי ההיסטוריון טקיטוס הייתה זו הפעם הראשונה בה הוצגו הצגות תיאטרון בנוסח היווני במסגרת חגיגות הטריומף (אנ'). בנוסף קיים נדר שנדר בזמן המלחמה ובנה מקדש להרקולס המנצח (Hercules Victor) על גבעת קאיליוס, כפי שידוע לנו מכתובת שנמצאה באתר:
L(ucius) Mummi(us) L(uci) f(ilius) co(n)s(ul) duct(u) / auspicio imperioque / eius Achaia capt(a) Corint(h)o / deleto Romam redieit / triumphans ob hasce / res bene gestas quod / in bello voverat / hanc aedem et signu(m) / Herculius Victoris / imperator dedicat
ל (וקיוס) מומ (יוס) ב (ן) ל (וקיוס), שבהובלתו בסמכותו ובפיקודו נכבשה אכיה והוחרבה קורינתוס, שב לרומא בתהלוכת ניצחון. בשל ההישׂגים הטובים הללו, וכיון שנשבע כך בזמן המלחמה, מקדיש האימפראטור מקדש זה ופסל זה של הרקולס המנצח.
את יצירות האמנות הרבות שלקח כשלל בקורינתוס תרם בנדיבות לקישוטה של רומא, לערים שונות ברחבי איטליה, בפרגמון ואפילו בספרד. ולעצמו לא הותיר דבר. כתוצאה מכך, נותרה בתו חסרת כל, והסנאט קצב לה סכום כסף כנדוניה.
בשנת 142/1 כהן מומיוס כקנסור בצותא עם סקיפיו אמיליאנוס, והתעמת אתו בנושׂאים שונים. הלך לעולמו כנראה זמן קצר לאחר כהונתו האחרונה. נאומיו של מומיוס השתמרו לפחות עד לימיו של קיקרו, שראה במומיוס נואם בעל כישרון בינוני. המשפחה המומיית (gens Mummia) לא העמידה עוד אנשים ידועי שם אחריו.
לקריאה נוספת

שצמן, ישׂראל. 1989. תולדות הרפובליקה הרומית. ירושלים: מאגנס. עמ' 197–202.
Gordon, Arthur E. 1983. Illustrated Introduction to Latin Epigraphy. Berkeley, University of California Press. pp. 86–87.
Kierdorf, Wilhelm. 2006. “Mummius”, Brill’s New Pauly, Antiquity. (eds.) Hubert Cancik, Helmuth Schneider.
Pietilä-Castrén, L. 1978. "Some Aspects of the Life of Lucius M. Achaicus", Arctos 12: 115-123.
Tzifopoulos, Yannis Z. 1993. "Mummius’ Dedications at Olympia and Pausanias’ Attitude to the Romans", Greek, Roman and Byzantine Studies 34: 93–100.
Wiseman, J. 1979. "Corinth and Rome I", Aufstieg und Niedergang der römischen Welt II 7.1, 438-548.
Yarrow, L. 2006. "Lucius Mummius and the Spoils of Corinth", Scripta Classica Israelica 25: 57-70.
Ziolkowski, Adam. 1988. "Mummius' Temple of Hercules Victor and the Round Temple on the Tiber", Phoenix 42.4: 309-33.
הערות שוליים

↑  אפיאנוס, מלחמות ספרדיות, 56-57
↑  שצמן, 1989, 199-200.
↑  קיקרו, מכתבים לאטיקוס 13.5.1
↑  פאוסניאס 7.16, יוסטינוס (תקציר של פומפיוס טרוגוס, 34.2.
↑  ליוויוס, פריאוכה 52.1.4.
↑  וליוס פטרקולוס (אנ') 1.13.1. לפי קירדורף 2006 ייתכן שכינוי זה דבק בו בדיעבד רק אחרי מותו, כחלק ממאמצי ההנצחה המשפחתיים.
↑  כך, לפחות, לפי עדותו של פוליביוס עצמו (39.2-6).
↑  Inscriptiones Graecae V 2, 77; VII 1808, 2478
↑  Dittenberger, Wilhelm. 1915-1924. Sylloge Inscriptionum Graecarum, 4 vols., Leipzig, 3.676.
↑  קיקרו, מורנה 31; ליוויוס, פריאוכה 52
↑  טקיטוס, ספרי השנים, 14.21.
↑  Dessau, Hermann. 1982-1916. Inscriptiones Latinae Selectae, 3 vols. Berlin. 20 = Degrassi, Attilio. 1957-1963. Inscriptiones Latinae Liberae Rei Publicae. 120.
↑  ליוויוס, האפיטומה מאוקסירינכוס, 53; סטראבון 8.6.23. לרשימת הערים שזכו למתנות מאת מומיוס, כולל העדויות האפיגרפיות, ראו Yarrow 2006.
↑  פרונטינוס, סטראטגמאטה, 4.3.15.
↑  קסיוס דיו, פרגמנט 76; ולריוס מקסימוס 6.4.2
↑  קיקרו, ברוטוס 94. אצל אחיו של לוקיוס, ספוריוס מומיוס, זיהה קיקרו כישרון רב מעט יותר, ויחס אותו להיכרותו עם הפילוסופים הסטואיים.
| --- | --- |
בקרת זהויות :  PLWABN: 9811506728605606  GND: 102399921  VcBA: 495/78732  VIAF: 27455638   WorldCat (עם VIAF): 27455638
רחל מתוקי

| --- | --- |
אין תמונה חופשית
 לידה:  18 באוגוסט 1960 חיפה, ישראל 
 פטירה:  9 בדצמבר 2016 (בגיל 56)
 מדינה:  ישראל 
 מקום קבורה:  בית הקברות שדה יהושע
 
רחל מתוקי (18 באוגוסט 1960 – 9 בדצמבר 2016) הייתה אשת חינוך ששימשה מנהלת מחוז צפון במשרד החינוך. פרס החינוך המחוזי, מרכז הדרכה של משרד החינוך ובניין החטיבה של בית הספר "חוגים" קרויים על שמה.
ביוגרפיה

מתוקי נולדה בחיפה ב-1960, בוגרת בית הספר "ליאו באק" בחיפה. למדה תואר ראשון B.A במתמטיקה וחינוך באוניברסיטת חיפה, ותואר שני M.A בתולדות עם ישראל וספרות חז"ל באוניברסיטת חיפה גם כן. במקביל למדה לתעודת הוראה במתמטיקה ומחשבים.
החלה את דרכה הפדגוגית בשנת 1983 כמורה וכמחנכת בכפר הנוער גלים.
בשנים 1987–2000 עבדה במרכז חינוך ליאו באק בחיפה, שם שימשה בתפקידי הוראת מתמטיקה, חינוך, וניהול שונים. בעשר השנים האחרונות בתפקיד הייתה שותפה בצוות המוביל והקובע את העשייה החינוכית בבית הספר. תפקיד זה כלל: אחריות פדגוגית על מנהל התלמידים, בניית מגמות הלימוד, בניית מערכת התקנים והשעות של בית הספר, רכזת שכבה, ובשנתיים האחרונות משנה למנהלת החטיבה העליונה.
בשנים 2000–2005 שימשה כמנהלת הכללית והמקימה של קריית החינוך עתידים אור עקיבא.
קריית החינוך כוללת חטיבת ביניים, חטיבה עליונה, אשכול פיס, מכללה לתלמידי יג' במסלול למערכות טלוויזיה וקולנוע ומכללה להכשרת מבוגרים בקורסים ללימודי תעודה.
בתקופת כהונתה בית-הספר הגיע ל־100% זכאות לבגרות.
מדובר בשינוי דרמטי באחוזי הזכאות לבגרות של תלמידי י"ב באור עקיבא, שעלה מ-35% בשנת 2000 ל-69.5% בשנת 2006.
בשנים 2005–2010 שימשה כראש מערכת החינוך והתרבות בעיריית חיפה.
במסגרת התפקיד ניהלה את השירותים העירוניים שניתנו לתושבי חיפה והרפיפריה בתחומים: חינוך, תרבות וקהילה, ספורט, נוער וצעירים.
בכך ניהלה בפועל את הגוף העירוני הגדול ביותר: מאות מוסדות חינוך, תרבות, וקהילה וזאת באמצעות כ־2,700 עובדים. הייתה אחראית על מוסדות החינוך הפורמלי בעיר בהם נמנו כ-50,000 תלמידים שלמדו ב־372 מוסדות חינוך לאורך כל הרצף הגילאי.
בתפקידה זה היא הובילה את המהלך לחיזוק החינוך הציבורי בעיר גם במגזר הערבי. מתוקי הייתה גם אחראית על פיתוח פעילויות ותעסוקה לשעות הפנאי עבור כל הגילאים.
בשנת 2006 הייתה מהיוזמות והדוחפות להקמתה של "תוכנית אתגר" באוניברסיטת חיפה, המהווה מסלול אקדמי ייחודי לתואר ראשון במדעי המחשב ומיועדת לתלמידי תיכון מצטיינים בעלי מוטיבציה ונכונות לעמוד באתגרים אקדמיים, כך שבמקביל להשלמת תעודת הבגרות, הם מסיימים את לימודיהם בכיתה י"ג וזכאים לתואר בוגר בחוג למדעי המחשב בגיל 19.
בדמצבר 2010 מונתה למנהלת מחוז חיפה במשרד החינוך, תפקיד אותו מילאה עד לפטירתה. בין השנים 2013–2014 שימשה בנוסף גם כמ"מ יו"ר המזכירות הפדגוגית במשרד החינוך.
אחד מהפרויקטים החינוכיים הגדולים אשר הובילה רחל מתוקי כמנהלת מחוז חיפה הוא "קונגרס הנוער בונים חברת מופת 2048". הקונגרס עוסק בחיזוק השותפות שבין תלמידים יהודים וערבים, חילוניים ודתיים. הפרויקט הפך למסורת במערכת החינוך של מחוז חיפה. הקונגרס, מתכנס מדי שנה בשנה.
ביוגרפיה > ועדות משרדיות ובין משרדיות

יו"ר ועדה ארצית סל תרבות
יו"ר ועדת חוזר תשלומי הורים במוכר שאינו רשמי
יו"ר הוועדה לרפורמת ללמידה משמעותית בכלל מערכת החינוך: במסגרת האחריות נבנתה תוכנית תיאומים בין כל הגופים ליצירת חוקת זכאות חדשה לבגרות. הרפורמה, שהוצגה על ידי שר החינוך שי פירון בנובמבר 2014, נועדה לייצר רצף בין משרד החינוך למערכת ההשכלה הגבוהה, ולפתוח את שער האקדמיה גם לתלמידים מהפריפריה החברתית שידם אינה משגת לשלם עבור הבחינה הפסיכומטרית.
יו"ר מטעם משרד החינוך להובלת מתווה יחד עם נציגי ור"ה לקבלה ללימודים אקדמיים על סמך תעודת הבגרות בלבד ללא חובת היבחנות בבחינה הפסיכומטרית
יו"ר הוועדה לניהול השיח בכיתה בנושאים השנויים במחלוקת: הובלת הוועדה שכללה נציגים מכל המגזרים, והניבה חוזר מנכ"ל חדש המתייחס בין השאר לצורך להיות מסוגלים לנהל דיונים עם ריבוי דעות בכיתה, והתנהלות ביחס לתקופות בחירות ("חינוך לדמוקרטיה ולאזרחות פעילה")
יו"ר הוועדה לבדיקת השינויים שחלו בעבודת הלבורנטים וטכנאי המעבדה
ראש צוות העבודה לגיבוש תוכנית הלימודים תרבות יהודית ישראלית בבתי הספר הממלכתיים
הייתה נשואה לראובן מתוקי, ולהם שלושה ילדים. נפטרה ממחלה קשה בשנת 2016, ונקברה בבית העלמין שדה יהושע (כפר סמיר) חיפה.
הוקרה

2012 – משרד החינוך – תעודת הוקרה למחוז חיפה למפקחים הכוללים ולעובדי המינהל על זכייתם בפרס יחידה מצטיינת במתן שירות איכותי במסגרת "שיתוף פעולה מינהל – פיקוח"
2014–2015 – משרד החינוך – פרס מצוינות בניהול בדרג הבכיר
2014–2015 – נציבות שירות המדינה – פרס עובד מצטיין על מצוינות בדרג הבכיר בניהול בשירות המדינה
2015–2016 – פרס עובדת מצטיינת מנכ"לית משרד החינוך למנהלים בדרג הבכיר ביותר במשרד
2016 – אות עמיתה של כבוד מטעם מכללת גורדון
הנצחה

פרס החינוך המחוזי ע"ש רחל מתוקי – מוענק למוסדות חינוך כהוקרה והערכה על עשייתם הייחודית של מוסדות החינוך בתחומי החינוך. העשייה היום יומית במוסדות החינוך היא ביטוי לחזון חינוכי לאומי ומחוזי המעמיד את מערכת החינוך כשלב משמעותי בבניית חברה אזרחית איכותית, מעורבת וערכית.
2017 – מרכז ההדרכה החדש של המנהל לחברה ונוער של משרד החינוך נמצא בשכונת קריית אליעזר בחיפה ונקרא על שמה של רחל מתוקי.
פסל הנצחה באור עקיבא, מוצב בסיפריה של בי"ס עתידים באור עקיבא.
ב-2019 נקרא בניין חטיבת הביניים של בית הספר חוגים בחיפה על שמה.
הערות שוליים

↑  מרכז אדוה, ד"ר שלמה סבירסקי ואלון אטקין, זכאות לתעודת בגרות לפי יישוב 1999–2000, באתר מרכז אדוה, ‏יוני 2001
↑  מרכז אדוה, ד"ר שלמה סבירסקי, אתי קונור-אטיאס, טטיאנה קולובוב, האלא אבו חלא, זכאות לתעודת בגרות לפי יישוב 2006–2007, באתר מרכז אדוה, ‏ספטמבר 2008
↑  יונתן הללי, רחל מתוקי מונתה למנהלת מחוז חיפה במשרד החינוך, באתר nrg‏, 20 בדצמבר 2010
↑  דוברות משרד החינוך, "התוכנית הלאומית ללמידה משמעותית", באתר ור"ה, ועד ראשי האוניברסיטאות, ‏21/10/2014
לין בילארד

| --- | --- |
אין תמונה חופשית
 לידה:  27 ביוני 1943 (בת 81) 
 ענף מדעי:  סטטיסטיקה, זיהוי ביומטרי, ניתוח סדרות עתיות, שיטה סטטיסטית, statistical analysis 
 מקום לימודים:  אוניברסיטת ניו סאות' ויילס 
 מנחה לדוקטורט:  Manoo K. Vagholkar 
 מוסדות:  אוניברסיטת ג'ורג'יה (1980)  אוניברסיטת המדינה של פלורידה (1975–1980) 
 תלמידי דוקטורט:  Nasser Reza Arghami, Mohammad Reza Meshkani, Li-Jen Lee, Herbert Lacayo, Jr., Jaejik Kim 
 פרסים והוקרה:  Carver Medal (2020)  Florence Nightingale David Award (2013)  פרס אליזבת סקוט (2008)  פרס הזיכרון וילקס (1999)  עמיתת המכון לסטטיסטיקה מתמטית (1988)  עמית האיגוד האמריקני לסטטיסטיקה (1980)  בפסקה זו רשומה אחת נוספת שטרם תורגמה 
 
לין בילארד (אנגלית: Lynne Billard; נולדה ב-1943) היא סטטיסטיקאית אוסטרלית המתגוררת בארצות הברית. בנוסף למצוינותה במחקר בסטטיסטיקה, היא ידועה בזכות פעילותה למען קידום נשים במדע.
ביוגרפיה

בילארד למדה באוניברסיטת ניו סאות וולס, שם קיבלה תואר ראשון במדעים בשנת 1966 ותואר דוקטור לסטטיסטיקה בשנת 1969. במהלך לימודיה שם זכתה במספר פרסי הצטיינות. עבודת הדוקטורט שלה עסקה בבדיקת סדרתית של השערות דו כיווניות.
בילארד החזיקה במספר משרות אקדמיות באוסטרליה, בריטניה, וארצות הברית. היא כיהנה כפרופסור לסטטיסטיקה באוניברסיטת המדינה של פלורידה, וכראש המחלקה לסטטיסטיקה ומדעי המחשב באוניברסיטת ג'ורג'יה. כן הייתה מרצה אורחת ועמיתת מחקר במספר רב של מוסדות אקדמיים, ביניהם אוניברסיטת סטנפורד, אוניברסיטת ברקלי בקליפורניה, ואימפריאל קולג' בלונדון.
תרומתה המדעית

עבודתה המדעית של בילארד הייתה גם תאורטית וגם יישומית. היא חקרה היבטים תאורטיים של תהליכים מקריים, ניתוח סדרתי של בדיקת השערות, אמידה, סדרות עיתיות וניתוח נתונים סימבולי.
במקביל, הייתה מעורבת במחקרים יישומיים, בעיקר בתחום הביוסטטיסטיקה. בין היתר חקרה תהליכי התפתחות של מגפות, את ההשפעה של הופעת האיידס על מערכת הבריאות ועל תעריפי ביטוח הבריאות, וניתוח נתוני שרידות של אוטם שריר הלב בעזרת אנליזה סימבולית.
בילארד כתבה עשרה ספרים ופרסמה מעל 100 מאמרים מדעיים.
פעילות ציבורית ומקצועית

בילארד הייתה פעילה למען קידום נשים במדע, ובין השנים 1988 ל-2004 הדריכה בסדנה שנתית שאורגנה על ידי המוסד הלאומי למדעים (NSF) בה השתתפו נשים צעירות שזה עתה סיימו את הדוקטורט בסטטיסטיקה ועשו את צעדיהן הראשונים בעולם האקדמי. כן חקרה את התהליכים המשפיעים על התפתחות הקריירה של נשים באקדמיה בתחומים המתמטיים. המסקנות שלה מעודדות: הפערים בין גברים ונשים באקדמיה הולכים ומצטמצמים.